האם אתר Tumblr יירכש על ידי יאהו!?
תגים: !Yahoo Tumblr יאהו!
מועצת המנהלים של יאהו! (!Yahoo) תכונס היום (א') על מנת להכריע אם החברה תגיש הצעה רשמית לרכישה של שירות הבלוגים Tumblr תמורת סכום של 1.1 מיליארד דולרים במזומן. על פי ההערכות, ההחלטה שתתקבל תפורסם מחר (ב'), במסיבת עיתונאים שהזמנות אליה כבר הופצו.
אם הרכישה תאושר, תהיה זו העסקה הגדולה ביותר שמבצעת יאהו! מאז שהחלה מריסה מאייר לכהן בתפקיד המנכ"לית, ביולי אשתקד. על פי מקורות, יאהו! מעוניינת באתר הבלוגים בשל הדימוי הצעיר שלו, שיסייע לרענן את התדמית המבוגרת שלה. באתר Tumblr מתארחים כ-108 מיליון בלוגים, שכוללים יחד 50.7 מיליארד פוסטים.
יאהו! סירבה להגיב. בחברת Tumblr לא התייחסו לבקשות למסור תגובה.